এক্সপ্রেস ডেস্ক ॥ আঙুলের ছাপ (বায়োমেট্রিক) পদ্ধতিতে সিম নিবন্ধনের সময় এক মাস বাড়ানোর ঘোষণা দিয়েছে সরকার। গতকাল শনিবার বিকালে টেলিযোগাযোগ নিয়ন্ত্রণ কমিশন-বিটিআরসিতে এক সংবাদ সম্মেলনে এ ঘোষণা দেন ডাক ও টেলিযোগাযোগ প্রতিমন্ত্রী তারানা হালিম। তিনি বলেন, বর্তমান সরকার জনগণের মতামতকে সব সময় গুরুত্ব দিয়ে এসেছে। এখনও দিচ্ছে। এজন্য আঙুলের ছাপ পদ্ধতিতে সিম নিবন্ধনের সময়সীমা আগামী ৩০ মে রাত ১২টা পর্যন্ত বৃদ্ধি করা হয়েছে। তারানা হালিম বলেন, যেসব সিম নিবন্ধনের চেষ্টাও করা হয়নি সেসব সিম ১ মে থেকে তিন ঘণ্টার জন্যে বন্ধ থাকবে। ৩১ মে রাত ১২ পর থেকে সব অনিবন্ধিত সিম একেবারে বন্ধ করে দেয়া হবে। তিনি এই সময়সীমার মধ্যে সব গ্রাহককে তাদের অনিবন্ধিত সিম নিবন্ধন করে নেয়ারও আহ্বান জানান। ...